Νέα δεδομένα στην υπόθεση του Ελληνικού δημιουργεί η απόφαση του Δασαρχείου Πειραιά με την οποία χαρακτηρίζεται δασική μια μικρή αλλά καίρια έκταση στον χώρο του παλιού αεροδρομίου.

Η προστασία αφορά επιφάνεια μόλις 37 στρεμμάτων, που αντιπροσωπεύει λιγότερο από το 0,6% του ακινήτου, αλλά βρίσκεται πολύ κοντά στην παραλιακή ζώνη όπου ο επενδυτικός όμιλος σχεδιάζει την κατασκευή πολυώροφου κτιρίου, το οποίο θα διαθέτει ειδικό χώρο για καζίνο.

Πηγή της «Ελληνικόν Α.Ε.» διευκρίνισε στην «Εφ.Συν.» ότι οι υπηρεσίες του ετοιμάζονται να προσβάλουν την απόφαση, αλλά η διαδικασία αναμένεται να διαρκέσει περίπου τέσσερις μήνες, αφού μόνο η απόφαση πρέπει να αναρτηθεί 30 ημέρες στα δημαρχεία της γύρω περιοχής. Από την πλευρά της πάντως η Lamda Developement απέφυγε κάθε σχολιασμό.

Η επίμαχη έκταση, με βάση την απόφαση του Δασαρχείου, από το 1929 και για μία οκταετία ήταν αγροτική και χέρσα, από το 1937 αρχίζει να εμφανίζεται αραιή θαμνώδης βλάστηση και γραμμική φύτευση.

Τα χρόνια που ακολούθησαν η πυκνότητα της βλάστησης πολλαπλασιάστηκε, με αποτέλεσμα να δημιουργηθεί «ιδιαίτερη βιοκοινότητα» και «δασογενές» περιβάλλον, όπως σημειώνεται χαρακτηριστικά. Υπάρχουν πεύκα, ευκάλυπτοι, αγριελιές, αρμυρίκια, χαρουπιές, ακακίες, σχίνα, πουρνάρια και σπάρτα που με την πυκνότητά τους συνθέτουν ένα φυσικό οικοσύστημα.

Σε αυτό το περιβάλλον βρίσκονται τα διάσπαρτα κτίρια του Αμερικανικού Κολεγίου θηλέων που λειτουργούσε ώς το 1965. Τα αρχικά κτίρια με την ιδιαίτερη φυσιογνωμία κατασκευάστηκαν το 1932 σε σχέδια του Στιούαρτ Τόμσον, του αρχιτέκτονα της Γενναδείου.

Η αξία τους τεκμηριώθηκε από μελέτη του εργαστηρίου αστικού περιβάλλοντος του Πολυτεχνείου, αλλά τον περασμένο Νοέμβριο δεν κρίθηκαν διατηρητέα από το Συμβούλιο Νεοτέρων Μνημείων, προφανώς για χάρη του καζίνου...

Ο χαρακτηρισμός του δασικού τμήματος ενεργοποίησε τα αντανακλαστικά των «ανησυχούντων» για το μέλλον της επένδυσης, που βεβαίως δεν είχαν ευαισθητοποιηθεί από τον Μάρτιο του 2001 οπότε μεταφέρθηκε το αεροδρόμιο στα Σπάτα.

Δεν κινητοποιήθηκαν ούτε τα επόμενα χρόνια, όταν έκταση εξελίχθηκε σε... σκουπιδοντενεκέ για τα ολυμπιακά έργα που δεν ήταν αρεστά σε άλλες περιοχές της Αττικής.

Με ανακοίνωσή της η Επιτροπή Αγώνα για το μητροπολιτικό πάρκο στο Ελληνικό επισημαίνει ότι ο όμιλος Λάτση δεν έχει υποβάλει το Σχέδιο Ολοκληρωμένης Ανάπτυξης (ΣΟΑ).

Είχε ανακοινώσει την παρουσίασή του στις 16 Νοεμβρίου 2016, η εκδήλωση είχε αναβληθεί λόγω της επίσκεψης του Μπαράκ Ομπάμα, αλλά έξι μήνες τώρα δεν έχει ακουστεί τίποτα γι’ αυτή τη μελέτη που αποτελεί προϋπόθεση για να ξεκινήσει το έργο.

«Εχουμε επανειλημμένα αναφέρει ότι το Ελληνικό αποτελεί οικονομικό σκάνδαλο ολκής, περιβαλλοντικό και πολεοδομικό έγκλημα», επισημαίνει η Επιτροπή Αγώνα και προσθέτει: «Για μας τίποτα δεν χάθηκε, ο αγώνας για το μητροπολιτικό πάρκο συνεχίζεται».